Απόφαση της Επιτροπής της 7ης Νοεμβρίου 2002 για την τροποποίηση της οδηγίας 96/49/EΚ του Συμβουλίου όσον αφορά τις προθεσμίες εντός των οποίων τα βαρέλια υπό πίεση, τα πλαίσια φιαλών και οι δεξαμενές, που χρησιμοποιούνται για τις σιδηροδρομικές μεταφορές επικίνδυνων εμπορευμάτων, πρέπει να συμμορφωθούν προς την οδηγία [κοινοποιηθείσα υπό τον αριθμό Ε(2002) 4343] (Κείμενο που παρουσιάζει ενδιαφέρον για τον ΕΟΧ) (2002/885/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 96/49/EK του Συμβουλίου, της 23ης Ιουλίου 1996, για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων(1), όπως τροποποιήθηκε τελευταία από την οδηγία 2001/6/EΚ της Επιτροπής(2), και ιδίως το άρθρο 6 παράγραφος 4 τρίτο εδάφιο, Εκτιμώντας τα ακόλουθα: (1) Τα ευρωπαϊκά πρότυπα στα οποία ορίζονται λεπτομερείς τεχνικές προδιαγραφές για την κατασκευή, την χρήση και τις συνθήκες κυκλοφορίας των βαρελιών υπό πίεση, των πλαισίων φιαλών και των δεξαμενών που χρησιμοποιούνται για τις σιδηροδρομικές μεταφορές επικίνδυνων εμπορευμάτων, δεν έχουν ακόμη προστεθεί στο παράρτημα της οδηγίας 96/49/EΚ επειδή δεν έχει ακόμη ολοκληρωθεί η σχετική τυποποίηση CEN. (2) Είναι λοιπόν απαραίτητο να μετατεθούν οι προθεσμίες που ορίζονται στο άρθρο 6 παράγραφος 4 της οδηγίας 96/49/EΚ, εντός των οποίων τα εν λόγω βαρέλια υπό πίεση, πλαίσια φιαλών και δεξαμενές πρέπει να συμμορφωθούν προς την οδηγία 96/49/ΕΚ. (3) Η οδηγία 96/49/EΚ πρέπει, ως εκ τούτου, να τροποποιηθεί αναλόγως. (4) Για να αποφευχθεί οποιαδήποτε νομική αβεβαιότητα, η παρούσα απόφαση πρέπει να τεθεί σε εφαρμογή από την 1η Ιουλίου 2001, EΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το πρώτο και το δεύτερο εδάφιο του άρθρου 6 παράγραφος 4 της οδηγίας 96/49/EΚ αντικαθίσταται από το ακόλουθο κείμενο: "Τα κράτη μέλη δύνανται να διατηρήσουν τις ισχύουσες στις 31 Δεκεμβρίου 1996 διατάξεις της εθνικής τους νομοθεσίας σχετικά με την κατασκευή, τη χρήση και τις συνθήκες κυκλοφορίας νέων δεξαμενών και νέων βαρελιών υπό πίεση και πλαισίων φιαλών, όπως ορίζονται στην τάξη 2 του παραρτήματος, που αποκλίνουν από τις διατάξεις του παραρτήματος, μέχρις ότου προστεθούν στο παράρτημα παραπομπές σε πρότυπα για την κατασκευή και χρήση των δεξαμενών, των βαρελιών υπό πίεση και των πλαισίων φιαλών, οι οποίες θα έχουν την ίδια δεσμευτική ισχύ με τις διατάξεις του παραρτήματος, το αργότερο έως τις 30 Ιουνίου 2003. Η χρήση των βαρελιών υπό πίεση, των πλαισίων φιαλών και των δεξαμενών που κατασκευάστηκαν πριν από την 1η Ιουλίου 2003 καθώς και άλλων περιεκτών που κατασκευάστηκαν πριν από την 1η Ιουλίου 2001 και παραμένουν εντός των απαιτουμένων επιπέδων ασφαλείας επιτρέπεται να συνεχισθεί υπό τους αρχικούς όρους. Μετατίθενται οι προθεσμίες '30ή Ιουνίου 2003' και '1η Ιουλίου 2003' ως προς τα βαρέλια υπό πίεση, τα πλαίσια φιαλών και τις δεξαμενές για τα οποία δεν υπάρχουν λεπτομερείς τεχνικές απαιτήσεις ή για τα οποία δεν έχουν προστεθεί στο παράρτημα επαρκείς παραπομπές σε σχετικά ευρωπαϊκά πρότυπα." Άρθρο 2 Η παρούσα απόφαση αρχίζει να ισχύει την 1η Ιουλίου 2001. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 7 Νοεμβρίου 2002.

[Source: multi_eurlex | Tokens: 2837]